Kina kan stoppe Ipad 3-eksport
Forhandlere i flere kinesiske byer skal ha blitt bedt om å fjerne Apples populære Ipad-nettbrett fra hyllene, ifølge kinesiske medier. Årsaken skal være en rettstvist mellom Apple og et kinesisk selskap som hevder å eie rettighetene til varemerket «IPAD». Ifølge Dagens Næringsliv og New York Times har politiet denne uken begynt å beslaglegge Ipad-er fra butikkhyller i flere kinesiske storbyer, blant annet Shijiazhuang og Xuzhou. Enkelte butikker har ifølge den kinesiske mikrobloggingstjenesten Sina Weibo begynt å selge Ipad-er under disken for å unngå beslag, skriver New York Times.Det kinesiske selskapet Proview registrerte varemerket IPAD allerede i 2000, noe Apples advokater var oppmerksomme på. Før Apple lansert Ipad i 2009 inngikk de derfor en avtale med et datterselskap av Proview om å kjøpe rettighetene. Det har i ettertid vist seg at avtalen kan være ugyldig. En domstol i Shenzhen avviste i desember at Apple har rettighetene til Ipad-varemerket. Etter det ba Proview myndighetene i mer enn 20 kinesiske byer om å undersøke om nettbrettene fortsatt var i salg. Nå skal myndighetene i enda flere byer, mer enn 30 ifølge Reuters, ha blitt bedt om å hjelpe Proview med å stoppe Ipad-salget. Dommen er blitt anket av Apple, men dette har utløst en rekke motsøksmål over hele Kina.Apples nye Ipad 3-nettbrett produseres i Kina, og den pågående tvisten kan bety problemer for Apples kommende lansering. Proview ønsker nemlig et eksportforbud. - Vi mener Apple krenker merkenavnet IPAD. Målet er å stoppe eksporten av neste generasjon Ipad, sier Proviews advokat Ma Dongxiao til den kinesiske avisen Global Times. Proview var blant verdens største produsenter av PC-skjermer på 90-tallet, og begynte å produsere håndtholdte datamaskiner i 2000 som ble solgt under navnet IPAD. (Kilder: Dagens Næringsliv,New York Times,Reuters)
Kinesisk selskap hevder de eier rettighetene til merkevaren, og vil nekte eksport fra kinesiske fabrikker.